Nõukogu otsus,

30. november 1987,

millega kiidetakse ühenduse nimel heaks Tollikoostöö Nõukogu 22. mai 1984 soovitus koodide kasutamise kohta andmeelementide esitamisel ja selle neli lisa

(87/595/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 28, 113 ja 235,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

Tollikoostöö Nõukogu 22. mai 1984 soovituse eesmärgiks on hõlbustada andmevahetust tollivõimude vahel ning tollivõimude ja rahvusvahelise kaubavahetuse osaliste vahel, kes andmevahetusel kasutavad andmeelementide esitamiseks rahvusvaheliselt kokkulepitud üldkehtivaid koode; sidetehnoloogia hiljutise arengu taustal käsitleb nimetatud soovitus teemat, mis pakub tollile erilist huvi ning on oluline ühenduse ühise kaubanduspoliitika elluviimise seisukohast, kuna aitab tõhusalt kaasa rahvusvahelise kaubanduse edendamisele;

arvestades ühenduse õiguse praegust olukorda, võib eespool nimetatud soovituse neli lisa heaks kiita üheaegselt soovituse endaga,

ON VASTU VÕTNUD JÄRGMISE OTSUSE:

Artikkel 1

Ühendus kiidab heaks Tollikoostöö Nõukogu 22. mai 1984 soovituse koodide kasutamise kohta andmeelementide esitamisel ja selle neli allpool nimetatud lisa:

—II lisa: | Konteinerite tunnuskoodid; |

—V lisa: | Kauba kirjeldus ja tariifirubriigid või statistilised kaubapositsioonid; |

—VI lisa: | Tolliprotseduurid; |

—VII lisa: | Mõõtühikud. |

Soovituse tekst koos eespool nimetatud lisadega on lisatud käesolevale otsusele.

Artikkel 2

Nõukogu eesistuja määrab isiku, kellel on õigus teatada Tollikoostöö Nõukogu peasekretärile, et ühendus kiidab heaks artiklis 1 nimetatud soovituse ja lisad.

Brüssel, 30. november 1987

Nõukogu nimel

eesistuja

N. Wilhjelm

[1] EÜT C 318, 30.11.1987.

--------------------------------------------------

Tollikoostöö nõukogu soovitus,

22. mai 1984,

koodide kasutamise kohta andmeelementide esitamisel

TOLLIKOOSTÖÖ NÕUKOGU,

soovides hõlbustada andmevahetust tollivõimude vahel ning tollivõimude ja rahvusvahelise kaubavahetuse osaliste vahel,

arvestades, et andmevahetusel on soovitav andmeelementide esitamiseks kasutada rahvusvaheliselt kokkulepitud üldkehtivaid koode,

võttes arvesse ja toetades Rahvusvahelise Standardiorganisatsiooni (ISO) vastuvõetud rahvusvahelisi standardeid, mis käsitlevad koodide või kodeerimisstruktuuride kasutamist andmeelementide esitamisel,

võttes arvesse ja toetades ÜRO Euroopa Majanduskomisjoni rahvusvahelise kauplemise edendamise töörühma soovitusi, milles soovitatakse rahvusvahelises kaubanduses andmeelementide esitamisel kasutada koode või kodeerimisstruktuure,

arvestades, et käesoleva soovituse lisades viidatud koodid ja kodeerimisstruktuurid on sobivaks aluseks andmeelementide esitamisele andmevahetusel,

soovitab, et, kui on vaja kasutada kodeeritud tähiseid, kasutaksid nii nõukogu liikmesriigid kui ka muud riigid ning tolli- ja majandusliidud tollivõimude vahelises ning tollivõimude ja rahvusvahelise kaubavahetuse osaliste vahelises andmevahetuses käesoleva soovituse lisades nimetatud koode või kodeerimisstruktuure ja nende koodide või kodeerimisstruktuuride hilisemaid kaasajastatud või muudetud versioone,

rõhutab, et käesoleva soovituse heakskiitmiseks tuleb heaks kiita soovitus ja vähemalt üks selle lisa ning et iga lisa loetakse eraldi soovituseks,

nõuab, et nii nõukogu liikmesriigid kui ka muud riigid ning tolli- ja majandusliidud, kes käesoleva soovituse heaks kiidavad, teavitaksid peasekretäri sellest, millise lisa või lisad nad heaks kiidavad, mis kuupäevast alates nad soovitust kohaldavad ja selle kohaldamise tingimustest. Peasekretär edastab selle informatsiooni kõigi liikmesriikide tollivõimudele. Ta edastab selle ka nende riikide tollivõimudele, kes ei ole nõukogu liikmed, kuid on käesoleva soovituse heaks kiitnud, ning tolli- ja majandusliitudele, kes on käeoleva soovituse heaks kiitnud.

--------------------------------------------------

II LISA

KONTEINERITE TUNNUSKOODID

Soovitatavad koodid

1. Transpordil, välja arvatud õhutranspordil kasutatavate veokonteinerite andmete esitamise puhul tuleb tähelepanu pöörata rahvusvahelises standardis 6346 (Veokonteinerid — kodeerimine, tunnusandmed ja märgistamine) toodud ISO koodile ja õhuveokonteinerite andmete esitamise puhul Rahvusvahelise Lennutranspordi Assotsiatsiooni (IATA) poolt välja töötatud koodile.

2. Kui toll töötleb konteinerite tunnusandmeid, on automaatsetes andmetöötlussüsteemides ja nendega seotud dokumentides soovitatav kasutada 17 tähekohta, et oleks võimalik ära mahutada ISO kood (maksimaalselt 17 tähemärki) ja praegused ja tulevased IATA koodi variandid (vastavalt 9 ja 12 tähemärki).

Lühikirjeldus

ISO kood

3. Rahvusvahelises standardis 6346 kehtestatakse veokonteinerite jaoks 17kohalise tähtnumbrilise koodiga tähistamise süsteem, mis võimaldab kordumatut identifitseerimist rahvusvahelisel tasandil järgmiste näitajate põhjal: omanikukood, seerianumber ja riigitähis, omanikukoodi ja seerianumbriga seotud andmete õigsuse kontrollimise süsteem ja konteineri suuruse ja tüübi kohta käivad andmed.

IATA kood

4. IATA poolt välja töötatud õhuveokonteinerite andmete esitamise kood koosneb praegu 9 tähemärgist (konteineri tüüp, suurus ja kokkusobivus, seerianumber ja omanikukood). Alates 1990. aastast hakkab kood koosnema 12 tähemärgist, mille hulka kuulub kontrollarv.

--------------------------------------------------

V LISA

KAUBAKIRJELDUSED JA TARIIFIRUBRIIGID VÕI STATISTILISED KAUBAPOSITSIOONID

Soovitatav kodeerimisstruktuur

1. Kasutada tuleks kaupade kirjeldamise ja kodeerimise harmoneeritud süsteemi.

Lühikirjeldus

2. Kaupade kirjeldamise ja kodeerimise harmoneeritud süsteem on kuuekohalisi koode kasutav mitmeotstarbeline transporditavate kaupade nomenklatuur, mis rahuldab samaaegselt nii tolli, väliskaubanduse ja tootmisega tegelevate statistikute kui vedajate ja tootjate vajadused. Harmoneeritud süsteem sobib kasutamiseks automaatses andmetöötluses ja andmeedastuses; see hõlmab endas ühtset terminoloogiat ja kodeerimissüsteemi, mis võimaldavad konkreetselt määratleda 5019 kaubagruppi, mis on saadud 1241 neljakohalise tunnusega identifitseeritava rubriigi üksikasjaliku laiendamise tulemusel. Nimetatud neljakohaliste tunnustega rubriigid on määratletud Tollikoostöö Nõukogu nomenklatuuri (CCCN) põhjaliku sisulise ja strukturaalse parandamise ja kaasajastamise tulemusena. Harmoneeritud süsteemi on vajadusel võimalik veel alajaotusi lisada vastamaks siseriiklikele või rahvusvahelistele nõuetele.

--------------------------------------------------

VI LISA

TOLLIPROTSEDUURID

Soovitatav kood

1. Tolliprotseduuride väljendamiseks tuleks kasutada Tollikoostöö Nõukogu arvutite tollialase kasutamise töörühma välja töötatud üldsuuniseid ja ühekohalisi koode. Üldsuunised ja ühekohalised koodid on ära toodud tollitoimingute arvutistamise toimikus.

Lühikirjeldus

2. Tollikoostöö Nõukogu arvutite tollialase kasutamise töörühma välja töötatud tolliprotseduuride esitamise kood on väga üldine ühekohaline kood, millega identifitseeritakse peamised tolliprotseduurid ja mille raames on kasutajatel võimalik välja töötada kordumatuid tunnuskoode siseriiklike või rahvusvaheliste nõuete täitmiseks.

--------------------------------------------------

VII LISA

MÕÕTÜHIKUD

Soovitatavad koodid

1. Mõõtühikute esitamiseks tuleks kasutada ÜRO Euroopa Majanduskomisjoni soovituses nr 20 (Rahvusvahelises kaubavahetuses kasutatavate mõõtühikute koodid) toodud koode.

Lühikirjeldus

2. ÜRO Euroopa Majanduskomisjoni välja töötatud mõõtühikute koodid koosnevad kindla pikkusega (kolm tähte) tähtkoodist ja kindla pikkusega (kolm numbrit) numberkoodist.

--------------------------------------------------